Rekinn úr flokknum hálfu ári eftir afhjúpun Austurríski Frelsisflokkurinn hefur rekið Heinz-Christian Strache , fyrrverandi formann , úr flokknum . Strache gegndi embætti varakanslara í ríkisstjórn Þjóðarflokksins og Frelsisflokksins , en sagði af sér embætti í maí eftir að þýskir fjölmiðlar greindu frá því , og birtu myndbönd , að Strache hefði lofað meintum rússneskum fjárfesti að fá aðstoð við gerð ríkissamninga gegn því að fá pólitískan stuðning . Þetta átti sér stað á fundi á spænsku eyjunni Ibiza sem var myndaður með leynd rétt fyrir þingkosningarnar árið 2017 . Rússneski auðjöfurinn reyndist fréttamaður undir fölsku flaggi . Í kjölfarið var boðað til nýrra þingkosninga í Austurríki , en þar tapaði Frelsisflokkurinn tíu prósentustigum frá kosningunum tveimur árum áður . Hófust þá flóknar stjórnarmyndunarviðræður sem enn sér ekki fyrir endann á . Á blaðamannafundi í dag boðuðu leiðtogar Frelsisflokksins að nú skyldi bundinn endi á „ Strache-kaflann “ sem hefur reynst flokknum erfiður . Strache hafði , er hann sagði af sér formennsku í maí , boðað að hann hygðist segja skilið við stjórnmál , en á föstudag greindi hann frá því á Facebook að sökum stuðnings sem hann hefði fundið fyrir síðustu vikur væri hann að „ íhuga endurkomu í stjórnmál árið 2020 “ . Kemur ákvörðun flokksleiðtoga í kjölfar þess .